作者:獨孤及
標題:初晴抱琴登馬退山對酒望遠醉後作
內容:年長心易感，況為憂患纏。壯圖迫世故，行止兩茫然。王旅方伐叛，虎臣皆被堅。魯人著儒服，甘就南山田。挈榼上高磴，超遙望平川。滄江大如綖，隱映入遠天。荒服何所有，山花雪中然。寒泉得日景，吐溜鳴湔湔。舉酒勸白雲，唱歌慰頹年。微風度竹來，韻我號鐘弦。一彈一引滿，耳熱知心宣。曲終餘亦酣，起舞山水前。人生幾何時，太半百憂煎。今日羈愁破，始知濁酒賢。